24/04/2018 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
Bases da convocatoria do XII Certame de Artesanía “Antonio Fraguas Fraguas”

ANUNCIO XII Certame de Artesanía “Antonio Fraguas Fraguas” En consideración á importancia que para o desenvolvemento social e cultural ten a atención a aquelas manifestacións artísticas que, como a artesanía, son sinais de identidade dun pobo e ao tempo mostra da vixencia e pulo das tradicións, da súa capacidade innovadora e creativa e do diálogo coa idiosincrasia popular no campo social, cultural e económico, a Deputación da Coruña convoca o XII Certame de Artesanía “Antonio Fraguas Fraguas”, de acordo coas seguintes BASES Primeira Poderán participar todas as artesás e todos os artesáns que traballen no campo da artesanía galega tradicional ou contemporánea, tanto a título particular como en agrupacións de varios autores, colectivos, asociacións, etcétera, e que non fosen premiados neste certame nos catro aos anteriores a éste. Na modalidade de artesanía tradicional poderán ser presentadas candidaturas ao premio por parte doutras persoas, colectivos ou entidades que non sexan as persoas autoras das pezas. Neste caso, a venda delas ficará condicionada á autorización da persoa responsable da súa autoría. Cada persoa artesá ou colectivo poderá concorrer ao certame cun máximo de seis pezas, e poderán ser considerados como unha peza os conxuntos que, estando formados por varias, constitúan unha única unidade. Segunda O certame consta das modalidades de artesanía tradicional e de artesanía contemporánea, e ten por obxecto, por unha banda, a concesión dun premio de 6.500 € para cada modalidade, e por outra, a adquisición de obra por un importe máximo de 10.000 €, estando incluídos en todas as cantidades os impostos que lles sexan aplicables. Esta adquisición será feita de forma equitativa entre as dúas modalidades mencionadas, procurando, na medida do posible, que a totalidade das obras adquiridas se reparta entre ambas as tendencias. No caso de que o xurado decida a compra das obras premiadas, ou dunha delas, a súa contía será incluída na cantidade que se destina ás adquisicións, de acordo co criterio seguinte: Se a valoración da obra supera a cantidade de 6.500,00 €, a que ascende o importe do premio, esta cantidade será descontada do importe no que estea valorada a obra, para a súa adquisición. No caso de que a valoración sexa menor que 6.500,00 € o importe da adquisición da obra entenderase incluido na cantidade sinalada. Terceira A temática e a técnica empregadas serán libres. As solicitudes de participación serán feitas no modelo normalizado que poderá obterse na web www.dacoruna. gal ou no Rexistro Xeral da Deputación, ao que se achegará copia do N. I. F. da persoa participante, os documentos que no impreso se sinalen e unha ou varias fotos das obras presentadas. No caso de candidaturas que non sexan presentadas polas persoas autoras das pezas, deberán achegar un informe en que se argumente a proposta que se fai. O tamaño das fotos será de 20 x 25 cm. e virán montadas sobre soporte de folla de álbum, que levará adherida en lugar ben visible unha inscrición cos seguintes datos: nome do autor, enderezo, prezo da obra (incluídos impostos), medidas aproximadas e técnica empregada. Cuarta O prazo de presentación de solicitudes comezará o día seguinte ao da publicación desta convocatoria no Boletín Oficial da Provincia e rematará o día 30 de xuño de 2018. As solicitudes serán enviadas á Deputación Provincial da Coruña, Avda. Porto da Coruña 2, 15006 A Coruña. Quinta O xurado estará presidido pola deputada presidenta da Comisión de Cultura e Normalización Lingüística e cinco persoas de recoñecido prestixio no ámbito da artesanía, nomeadas por ela. Exercerá as funcións da secretaría o secretario da Corporación, ou a funcionaria ou funcionario en que delegar. A composición do xurado será feita pública con anterioridade á súa reunión tanto no taboleiro de anuncios, como na páxina web da Deputación (www.dacoruna. gal), co fin de que, se é o caso, poidan ser interpostos os recursos legais pertinentes. Sexta O xurado actuará en pleno, sendo necesaria a asistencia da maioría simple dos seus membros. Para os efectos da validez da súa constitución será aplicado o disposto no Art.17 da Lei 40/2015, do 1 de outubro, de réxime xurídico do sector público. As deliberacións serán secretas e delas será estendida a acta correspondente. Serán criterios para ter en conta para a súa decisión: a calidade artística das obras presentadas, a coherencia coas formas e os usos tradicionais, na modalidade de artesanía tradicional, e a orixinalidade e o esforzo innovador, na modalidade de artesanía contemporánea, así como a orixinalidade na execución das pezas. O xurado poderá declarar deserto o certame, e a proposta que formule sera obxecto da resolución da deputada presidenta da comisión de Cultura e Normalización Lingüística, que resolverá a súa aprobación. A decisión do xurado terá lugar no segundo semestre de 2018, e será dada a coñecer no taboleiro de anuncios, na páxina web da Deputación (www.dacoruna. gal), e a través dos distintos medios de comunicación. Sétima 7.1.–Preselección. Despois de ver as solicitudes e as fotografías presentadas, o xurado realizará unha primeira selección delas, o que será comunicado ás persoas participantes na convocatoria. As obras que resulten preseleccionadas deberán ser enviadas ao colexio Calvo Sotelo, Rúa Archer Milton Huntington, s/n, 15011 A Coruña, no prazo que se indique no seu momento.7.2.–Exposición e catálogo. Entre as obras preseleccionadas o xurado decidirá cales serán as premiadas, así como aquelas que serán adquiridas. O xurado fará, ademais, unha segunda selección de obras coas que será montada unha exposición, que pasará a formar parte do catálogo expositivo da Deputación, e que será ofertada a concellos e entidades da provincia, en itinerancia. Ademais, para esta exposición será editado o correspondente catálogo, do que serán entregados cinco exemplares a cada unha das persoas autoras cuxa obra estea incluída na exposición. As obras non seleccionadas polo xurado para formar parte da exposición deberán ser retiradas polas persoas interesadas no prazo dun mes a partir da notificación da decisión do xurado.7.3.–Adquisición. A proposta de adquisición das obras será feita de acordo co criterio do xurado, que valorará e seleccionará as que considere mellores, tendo en conta o límite orzamentario sinalado na base segunda. A adquisición das obras será resolta pola deputada presidenta da comisión de Cultura e Normalización Lingüística, que atenderá para a súa aprobación ao criterio que tivese constituído o fundamento do xurado para a súa decisión. As persoas autoras deberán presentar as preceptivas facturas, nas que se farán constar os impostos que lles foren de aplicación. A adquisición das obras supón a extinción do dereito de explotación polo/a seu/súa autor/a, aínda que permanecen inalterables os dereitos morais que a lexislación lles conferir. As obras que non foren adquiridas e formen parte da exposición, deberán ser retiradas polas persoas interesadas no prazo dun mes, que se contará desde a data da clausura da última exposición. Oitava A Deputación correrá cos gastos de seguros das obras ao longo do tempo en que permanezan no seu poder, e sempre que este non supere os prazos sinalados para a súa retirada. Aquelas obras que non sexan retiradas nos prazos estabelecidos, serán devoltas aos/ás seus/súas autores/as polo medio de transporte que, a criterio da Deputación, se considere máis idóneo, correndo os custos a cargo daqueles/as. Novena A participación nesta convocatoria supón, tanto a total aceptación destas bases, como a autorización á Deputación para a inclusión das obras seleccionadas no catálogo da exposición. A Coruña, 18 de abril de 2018. O presidente, O secretario, Valentín González Formoso José Luis Almau Supervía